**I-Ener SAS** energia ekoizten duen Ipar Euskal Herriko herritar sozietate bat da. 2014ean sortu zen eta Euskal Herrian energia berriztagarriak garatzea du xede. Orotariko akziodunak ditu, norbanakoak zein entrepresa, elkarte eta egitura publikoak (tartean Euskal Hirigune Elkargoa). Egun 300.000€ baino gehiagoko kapitala du eta Donazaharren kokatua da.

Historia
--------

2014an sortu zen 10 pertsonen hausnarketaren ondorioz. Energia berriztagarrien ekoizpena bultzatu nahi zuten, eremu gisa Ipar Euskal Herria hartuz eta ibilmolde parte-hartzailea segituz. Azken bi hamarkadetan argindarraren merkatuaren liberalizazioa eman da frantses estatuan, eta horrek entrepresa pribatuei parada eman die argindarra ekoiztu eta saltzeko, tartean I-Ener herritar sozietateari.

Gaur egungo akziodunen artean 450 herritar, 8 elkarte, 5 entrepresa eta 2 egitura publiko ditu bederen. Akzio bakoitza 50€tan saldua da. 2018an Enargia deitu energia hornitzaile kooperatibaren sorrera bultzatu du.

Ekoizpena eta ibilmoldea
------------------------

I-Ener entrepresak eguzki plakak baliatzen ditu energiaren ekoizteko. Herriko Etxeekin elkarlanean, eraikin publikoetako teilatuetan eguzki panoak ezartzea bideragarria denetz ikertzen dute lehenik. Bideragarria bada, herrian bilkura publiko bat antolatzen dute herritarrei proiektuaren berri emateko eta ekonomikoki parte hartzera bultzatzeko. Orain arte 16 egitasmo burutu ditu, eta eraikinen ezaugarrien arabera, instalazio bakoitzak 9.000 eta 110.000 kilowatt arteko ekoizpena du urtero.

Behin instalazioa egina delarik, sortu argindarra energia hornitzaile bati saltzen diote. Erosle nagusia EDF da, frantses estatuko laguntzak dituen enpresa bakarra baita. Hala ere, Enercoop hornitzaileari ere saltzen diote ekoizpenaren zati bat, eta etorkizunean Enargiari ere elektrizitatea saltzeko proiektua du I-Enerrek. 

Antolaketari dagokionez, Biltzar Nagusian akziodun orok du bozka eskubidea, pertsona bakoitzak bozka bat ukanik: hots, bakoitzaren bozka ez da dituen akzio kopuruen menpekoa. Zuzendaritzako talde batzorde batek eta lehendakari batek gobernatzen dute sozietatea. Sozietatearen kide asoziatuak dira biak.

GoiEner Hegoaldeko entrepresarekin harreman estua mantentzen du.

Erreferentziak
--------------

1. 1 2 3 4 5 6 7 8    astekaria, Herria.  (2018-06-18). «I-Ener herritar sozietatea, energia berriztagarrietan indartsu eta kementsu» *Argia* (Noiz kontsultatua: 2020-01-05).
2. ↑   **(Frantsesez)** Olhagaray, Anaiz Aguirre.  (2019-02-25). «Climat : l’Agglomération entre au capital d’I-Ener» *www.mediabask.eus* (Noiz kontsultatua: 2020-01-05).
3. 1 2    Enbata. «Le Pays Basque vers sa souveraineté énergétique» *Enbata* (Noiz kontsultatua: 2020-01-05).
4. 1 2 3    «ENPRESA» *I-ENER* (Noiz kontsultatua: 2020-01-05).
5. 1 2    Interview. «La souveraineté énergétique est aussi une solution en termes d’emplois locaux» *Enbata* (Noiz kontsultatua: 2020-01-05).
6. ↑   «Proiektua eta baloreak» *www.enargia.eus* (Noiz kontsultatua: 2020-01-05).
7. 1 2    «GURE PROIEKTUAK» *I-ENER* (Noiz kontsultatua: 2020-01-05).

Ikus, gainera
-------------

* Enargia
* Energia berriztagarri
* Euskal Herriko egitura energetikoa
* GoiEner
* Zelula fotovoltaiko

Kanpo estekak
-------------

* I-Enerren webgunea
* Enargiaren webgunea

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q85967190

 |

* Wd Datuak: Q85967190